天龍寺供養願文
夫混元初闢、天地人之三才乃分、步驟既殊、儒道佛之三敎竝起、人在天地之間、獨貴乎萬物、佛超儒道之格、能利乎群生、若無人倫、則佛法胡爲出興、若無佛法、則人倫何以開悟、時機合應、彼此感通者也、因兹　膺圖乾臨之主、脫屣仙遊之君、以歸依三寶爲先、以紹隆諸宗爲本、可謂令法久住、靡如本朝矣、伏惟早雖遜大寶之宸位、而猶臨萬機之朝儀、外慕聖猷、欲囘醨俗於淳風之時、內歸眞諦、思復末運於正法之世、政有弛張、盍救前弊、道無今古、豈謂已窮、是不爲也、非不能也、所以勉勵孜々罔休、爰有元勳之武將、輔菲德之眇身、忠貞不撓、寔是皇家之幹楨、功績最高、堪爲軍國之藩屏、是以義同乎水魚、志密於膠漆、上下一心、撫育黎元之艱難、君臣勠力、扶起法道之湮微、料知必合宗廟利物之冥心、不違靈山付囑之佛勅焉、乃命征夷將軍源朝臣、新剏叢林之基兆、既成土木之營功、建立瓦葺佛殿一宇、奉造立安置釋迦像一軀、普賢菩薩像一軀、文殊師利菩薩一軀、土地堂奉安置梵天帝釋、四大天王等像各一躰、祖師堂奉安置達磨大師百丈臨濟等像各一躰、佛後壁上、奉圖繪十八天像、建立瓦葺法堂一宇、假葺二階三門一宇、同左右兩廊、彼梁牌署額等者、自錄其文自題其字、雖羞書法於入木、爲結勝緣於伽藍而已、奉稱揚一大藏敎五千餘尼、兹經者遙從外朝贈遺中國、寸心所感、萬里非遐、蓋珠玉無腥而來、珍瑰應響而赴之謂也、不翅限此善根、亦以修諸惠業、設檀施於三千之淨侶、頒賑給於無數之窮人、囹圄赦繫囚之徒、山川放漁獵之獲、方今康永乙酉之年仲秋、庚辰之日、擇支干之吉曜、伸供養之彜儀、專遣有司遵行其事、迺以當寺開山夢窓國師爲唱導師、法雷一震之響、發明四衆幽聾、言泉無礙之流、盪滌萬刧塵垢、祖宗起廢、學者啓蒙、加之諸山老衲、赴請皆來、滿寺淸衆、諷經整禮、于時伶倫方進、皷吹奏九成之韶、樂正乃升、干戚陳八佾之舞、鸞卿鵷侶之列次也、想見五天竺王具從臣而詣耆窟、虎士雄夫之圍繞也、何異諸天善神率眷屬而到獨園、眞俗之羨集乎大成、此地者當洛陽城之西郊、在栖霞寺之南郭、三代上皇逍遙之仙洞、万乘天子遊豫之離宮也、車駕臨幸之樓臺、作轉法輪之梵宇、冠珮拜趨之殿閣、化遷佛場之禪堂、溪流夜靜水暢廣長舌之聲、嵐翠秋寒山現淸淨身之相、疑是古佛出世之陳迹也、豈非大法有緣之勝區乎、寺稱天龍矣、自合九五之吉爻、山號靈龜焉、足祝憶萬之聖算、上天授之、后土與之者矣、抑後醍醐先帝、席卷六合、囊括八荒、若漢武之征四遠也、蠻陬稱臣、若隋文之幷兩朝也、天下無敵、然而三年之間、干戈未歛、大禮更起、乘輿南遷、竟於金峯之行宮、空促鼎湖之仙駕、昔虞舜南巡狩也、零陵之雲范々、泰皇東出遊也、平臺之月寂々、德雖至於聖人、而未免造化之變、威雖振於殊俗、而豈傳神仙之方、分段之理、嗚呼哀哉、彼先皇共承帝系之流、特篤宗之義、恩情難謝、遺德爭酬、是故稱以今朝之善業、偏資冥路之出離、仰希三界獨尊釋迦善逝、普賢文殊二菩薩、伏乞五時演說修坦羅藏、眞詮秘典諸聖敎、照亮沖襟、圓成願緒、然則先靈平世統一之德、飜契當一實相之因、在世通三之猷、却成就三菩提之果、恐復九十餘代登遐之至尊、皆歸本覺、一切衆生含識之種類、普預眞熏、□兹勝利兼有所求、汾水洋々、海内浴德水之澤、射山巍々、寓中仰恩山之高、北闕經綸之運、更闢重世之洪基、東儲岐㠜之聰、先協繼明之懿器、太上法皇、得至道於空洞、國母仙院、齊長生於雲蕖、偕老芝蘭之芳契、共天地無疆、群臣松栢之貞心、凌霜雪不改、大樹將營之中、棠棣發萬春華蕚、扶桑神國之域、枌楡垂千古庇庥、四海永收波瀾之聲、九天恒正星辰之位、遠戎任土而來貢、耕者撃壤而謳歌、重請精舍固基、遠期彌勒下生之三會、宗門開路、愈興祖師西來之遺風、魔外潜蹤、人天得益、稽首和南敬白、
　　　　康永四年八月廿九日　　太上天皇敬白

南北朝時代 (日本)‎